DEĊIŻJONI TAL-KUMMISSJONI
tat-22 ta' Diċembru 2006
li temenda d-Deċiżjoni 2005/760/KE rigward il-miżuri ta' ħarsien li għandhom x'jaqsmu ma' l-influwenza tat-tjur b'patoġeniċità għolja u l-importazzjonijiet ta' għasafar għajr it-tjur fil-Komunità
(notifikat bid-dokument numru C(2006) 6969)
(Test b'rilevanza għaż-ŻEE)
(2007/21/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar veterinarju u zootekniku applikabbli għall-kummerċ intra-Komunitarju ta' ċerti annimali u prodotti ħajjin bil-ħsieb tat-tlestija tas-suq intern (1), u b'mod partikulari l-Artikolu 10(4) tagħha,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (2), u partikolarment l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (3), u b'mod partikolari l-Artikolu 22(6) tagħha,
Billi:
(1)
Wara t-tifqigħa ta' l-influwenza tat-tjur fix-Xlokk ta' l-Ażja fl-2004, ikkawżata minn razza tal-vajrus H5N1 b'patoġeniċità għolja, il-Kummissjoni adottat bosta miżuri ta' ħarsien marbuta ma' din il-marda. Dawn il-miżuri inkludew b'mod partikolari d-Deċiżjoni tal-Kummissjoni 2005/760/KE tas-27 ta' Ottubru 2005 rigward ċerti miżuri ta' ħarsien relatati ma' l-influwenza tat-tjur b'patoġeniċità għolja f'ċerti pajjiżi terzi għall-importazzjoni ta' għasafar maqbuda f'ġaġġa (4). Id-Deċiżjoni tal-Kummissjoni 2005/760/KE bħalissa tapplika sal-31 ta' Diċembru 2006.
(2)
Fis-27 ta' Ottubru 2006, il-Bord ta' l-Awtorità Ewropea tas-Sigurtà ta' l-Ikel (EFSA) fuq is-saħħa u l-benesseri ta' l-annimali (AHAW) adotta Opinjoni Xjentifika dwar ir-riskji fuq is-saħħa u l-benesseri ta' l-annimali assoċjati ma' l-importazzjoni ta' għasafar selvaġġi minbarra t-tjur fil-Komunità (“l-Opinjoni”). L-Opinjoni saret disponibbli uffiċjalment fl-14 ta' Novembru 2006.
(3)
L-Opinjoni identifikat għadd ta' oqsma fejn it-titjibiet inaqqsu b'mod sinifikanti kwalunkwe riskju għas-saħħa identifikat relatat ma' l-importazzjoni ta' għasafar għajr it-tjur. B'mod partikolari, l-Opinjoni tippunta subgħajha lejn ir-riskji tat-tixrid tal-mard virali bħall-influwenza tat-tjur u l-marda ta' Newcastle permezz ta' l-importazzjonijiet ta' għasafar għajr it-tjur u tidentifika għodda u għażliet possibbli li jistgħu jnaqqsu kwalunkwe riskju għas-saħħa ta' l-annimali identifikat relatat ma' l-importazzjoni ta' dawn l-għasafar. Peress li l-Opinjoni Xjentifika se tiggwida l-politika tal-ġejjieni ta' l-UE dwar is-saħħa ta' l-annimali u l-aspetti tal-benessri ta' dawn l-importazzjonijiet, jeħtieġ li l-kontribut xjentifiku li wasal għand il-Kummissjoni jiġi vvalutat kif xieraq permezz ta' kunsiderazzjoni bir-reqqa tal-konklużjonijiet u r-rakkomandazzjonijiet stipulati fl-Opinjoni, sabiex titwaqqaf sistema koerenti għal dawn l-importazzjonijiet.
(4)
Rigward il-miżuri stipulati fid-Deċiżjoni 2005/760/KE, il-Kummissjoni bdiet valutazzjoni ta' l-Opinjoni minnufih wara r-rilaxx tagħha u twettqet l-ewwel analiżi ta' l-Opinjoni u l-emendi possibbli għal dawn il-miżuri tul il-laqgħa tal-grupp espert ta' ħidma fil-qafas tal-Kumitat Permanenti dwar il-Katina Alimentari u s-Saħħa ta' l-Annimali fl-14 ta' Novembru 2006 u fil-laqgħa tal-Kumitat Permanenti dwar il-Katina Alimentari u s-Saħħa ta' l-Annimali fis-27 ta' Novembru 2006. Madankollu, fid-dawl tal-qagħda dinjija attwali tas-saħħa ta' l-annimali rigward l-influwenza tat-tjur, sabiex l-Istati Membri, kif indikaw fil-laqgħa tas-27 ta' Novembru 2006 u l-Kummissjoni, f'kooperazzjoni mill-qrib ma' l-Istati Membri, jitħallew itemmu din il-valutazzjoni u jħejju l-miżuri li għandhom jiġu stipulati, ir-restrizzjonijiet stipulati fid-Deċiżjoni 2005/760/KE għandhom jissoktaw għal perjodu ta' tranżizzjoni qasir.
(5)
Id-Deċiżjoni 2005/760/KE għandha tiġi emendata skond dan.
(6)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Fl-Artikolu 6 tad-Deċiżjoni Nru 2005/760/KE, id-data tal-“31 ta' Diċembru 2006” għandha tinbidel u ssir il-“31 ta' Marzu 2007”.
Artikolu 2
L-Istati Membri għandhom, minnufih, jieħdu l-miżuri meħtieġa biex jikkonformaw ma' din id-Deċiżjoni u jippubblikaw dawn il-miżuri. Huma għandhom jgħarrfu minnufih lill-Kummissjoni dwar dan.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 22 ta' Diċembru 2006.